
На основу члана 138. став 1. Устава Републике Србије („Службени гласник Републике Србије“ бр. 98/06) и чланова 1. став 1. и 32. став 1. Закона о Заштитнику грађана („Службени гласник Републике Србије“ бр. 79/05 и 54/07), у поступку контроле законитости и правилности рада Казнено-поправног завода у Пожаревцу-Забели Управе за извршење кривичних санкција, поступајући по притужби Ђ. Б., Заштитник грађана

У Т В Р Ђ У Ј Е

Лекари у Казнено-поправном заводу у Пожаревцу-Забели начинили су пропуст у раду јер нису свакодневно прегледали осуђеног Ђ. Б. током трајања објављеног штрајка глађу (одбијања хране), чиме су поступили супротно важећим стандардима, а што је довело до повреде права осуђеног на здравствену заштиту.
На основу утврђеног недостатка у раду, Заштитник грађана, у циљу унапређења рада органа управе и унапређењa заштите људских права, упућује Управи за извршење кривичних санкција Казнено-поправном заводу у Пожаревцу-Забели следеће

П Р Е П О Р У К Е


I
Лекари у Казнено-поправном заводу у Пожаревцу-Забели ће, у будућем раду, свакодневно прегледати осуђеног који је објавио да штрајкује глађу и/или жеђу (одбија храну и/или воду).

II
Уколико осуђени који је објавио да штрајкује глађу и/или жеђу одбија да буде одведен на преглед лекара у амбуланту Службе за здравствену заштиту Завода, лекар ће га обићи у просторији-спаваоници у којој штрајкује и понудити му преглед.

III
Уколико осуђени одбије понуђени преглед, лекар ће сачинити о томе службену белешку, уложити је у здравствени картон осуђеног и истовремено уписати чињеницу о одбијању.
IV
Управа за извршење кривичних санкција ће са садржином ове препоруке упознати све установе за извршење кривичних санкција и обезбедиће њено спровођење.

Управа за извршење кривичних санкција и Казнено-поправни завод у Пожаревцу-Забели обавестиће Заштитника грађана о поступању по упућеним препорукама, у року од 60 дана од дана пријема овог акта, уз достављање релевантне документације и других доказа на основу којих се са сигурношћу може утврдити да је по њима поступљено.


Р а з л о з и
Осуђеник Ђ. Б. упутио је притужбу Заштитнику грађана којом се притужио на рад лекара службе за здравствену заштиту. У притужби је, између осталог, навео да је штрајковао глађу 22 дана, да је код лекара одвођен сваки други дан и да лекари, осим што су мерили његову тежину, ништа друго нису предузимали. У допуни притужбе доставио је копију здравственог картона  за период трајања штрајка глађу и то од 16. марта до 06. априла 2016. године. 
Поступајући по наводима притужбе, Заштитник грађана је актом дел.бр. 49423 од 14. децембра 2016. године покренуо поступак контроле законитости и правилности рада Казнено-поправног завода у Пожаревцу-Забели, а у складу са чланом 25. став 5. Закона о Заштитнику грађана и пре него што су искоришћена сва расположива правна средства, и затражио од Завода да достави извештај лекара са релевантним информацијама о поступању према именованом током штрајка глађу, а посебно о здравственој заштити која му је пружана у вези са тим. 
Завод је актом бр. 07-2777-2/2016-01 од 30. децембра 2016. године доставио Извештај лекара са копијом здравственог картона  за период трајања штрајка глађу, односно од 17. марта до 06. априла 2016. године. У извештају лекара је, између осталог, наведено да је именовани ступио у штрајк глађу 17. марта 2016. године и да му је указано на штетност коју таква одлука носи, да је телесна тежина на дан ступања у штрајк износила 86,6 килограма, да се у медицинској документацији налазе подаци о мерењима телесне тежине и крвног притиска и давању савета да се престане са штрајком глађу, те о потреби узимања течности. У извештају лекара наведено је и то да је 06. априла уписано да осуђени прекида штрајк глађу и да телесна тежина износи 77 килограма. Такође је наведено да се осуђеном у Заводу пружа комплетна здравствена заштита у складу са Законом о извршењу кривичних санкција и подзаконским актима.
На основу увида у копије здравственог картона за период трајања штрајка глађу, односно од 17. марта до 06. априла 2016. године, Заштитник грађана је установио да су именованом током штрајка глађу мерени телесна тежина и крвни притисак, а последњег дана штрајка и ниво шећера у крви, док су прегледи лекара изостали 18., 21., 22., 23. марта и 03. априла 2016. године. Сходно наведеном, несумњиво се може закључити да именовани није свакодневно прегледан од стране лекара током објављеног штрајка глађу. 
***

Члан 68. став 1. Устава Републике Србије ("Службени гласник Републике Србије", бр. 98/2006) прописује да свако има право на заштиту свог физичког и психичког здравља.
[bookmark: clan_25]Члан 25. став 1. Закона о здравственој заштити ("Службени гласник Републике Србије", бр. 107/2005, 72/2009 - др. закон, 88/2010, 99/2010, 57/2011, 119/2012, 45/2013 - др. закон, 93/2014, 96/2015 и 106/2015) прописује да сваки грађанин има право да здравствену заштиту остварује уз поштовање највишег могућег стандарда људских права и вредности, односно има право на физички и психички интегритет и на безбедност његове личности, као и на уважавање његових моралних, културних, религијских и филозофских убеђења.
[bookmark: clan_24]Чланом 24. став 1. Закона о извршењу кривичних санкција ("Службени гласник Републике Србије", бр. 55/2014) прописано је да Служба за здравствену заштиту врши здравствену превенцију, лечи осуђена и притворена лица, надзире хигијену и квалитет хране и воде и учествује у утврђивању и спровођењу програма поступања према осуђеном. 
Чланом 28. став 1. истог закона прописано је да заводом руководи управник завода, а ставом 3. истог члана да управник завода заступа завод и одговоран је за законит и правилан рад у заводу.  
[bookmark: clan_76]Члан 76. истог закона прописује да свако мора поштовати достојанство осуђеног. Нико не сме угрозити телесно и душевно здравље осуђеног. 
[bookmark: clan_113]Члан 113. став 1. истог закона прописује да осуђени има право на здравствену заштиту у складу са законом који уређује здравствену заштиту и одредбама овог закона. 
[bookmark: clan_114]Члан 114. став 1. истог закона прописује да се лечење осуђеног спроводи уз његов пристанак. 
[bookmark: clan_115]Члан 115. став 1. тачка  4) истог закона прописује да је лекар у заводу дужан свакодневно прегледа осуђеног који је болестан или одбија храну или воду.
[bookmark: clan_23][bookmark: clan_107][bookmark: clan_118]Тачка 1. Малтешке декларације о штрајку глађу усвојене на 43. Скупштини Светског медицинског удружења (1991), допуњене на 44. Скупштини Светског медицинског удружења (1992) дефинише штрајкача глађу као ментално здраву особу која је изјавила да је одлучила почети штрајк глађу и која одбија узимати храну и/или течност у значајнијем временском периоду.
Тачка 3. исте декларације даје инструкције лекару у том смислу да се мора сваког дана уверити да ли пацијент жели наставити са штрајком глађу. Такође, треба се свакодневно уверити шта пацијент жели када је у питању лечење и да није постао неспособан за информисано одлучивање. Ове налазе лекар мора унети у медицинску документацију и они се морају чувати као поверљиви.
[bookmark: clan_37]Члан 37. став 2. Кодекса медицинске етике лекарске коморе Србије ("Службени гласник Републике Србије", бр. 104/2016) утврђује обавезу лекар да настави да се стара о здрављу особе која свесно гладује и да сваког дана проверава да ли је штрајкач због исцрпљености постао неспособан за расуђивање, уколико особа и даље одбија да узима храну и два лекара потврде да је свесна последица гладовања. 
[bookmark: clan_49]Члан 49. став 2. и 3. истог кодекса прописује да лекар спроводи медицински третман над пацијентом, по правилу, само уз његов пристанак. 
Препорука Заштитника грађана дел. бр. 29365 од 13. јануара 2012. године којом је овај орган Окружном затвору у Панчеву препоручио следеће: 1) лекар је дужан да одмах по пријему обавештења о објављеном штрајку глађу прегледа штрајкача; 2) уколико штрајкач глађу одбија да приступи на преглед у амбуланту, лекар ће га обићи у просторији-спаваоници у којој штрајкује и понудити му преглед; 3) уколико штрајкач глађу у потпуности одбија преглед од стране лекара, лекар ће о томе сачинити службену белешку; 4) лекар је посебно обавезан да утврди да ли је штрајкач глађу свестан последица не узимања хране, а ако није свестан да га о томе поучи; 5) лекар је дужан да штрајкача свакодневно прегледа и о томе сачини писмени налаз, као и да води евиденцију о поступању здравствене службе  завода према лицу које је објавило штрајк глађу; 6) када се здравствено стање штрајкача погорша, тако да постане конфузан и неспособан за доношење несметане одлуке, лекар је дужан да му без одлагања пружи хитну медицинску помоћ.

***
У спроведеном поступку контроле законитости и правилности рада Казнено-поправног завода у Пожаревцу-Забели Управе за извршење кривичних санкција, Заштитник грађана је утврдио да су лекари у Заводу начинили пропуст у раду јер нису свакодневно прегледали осуђеног Ђ. Б. током трајања објављеног  штрајка глађу (одбијања хране), чиме су поступили супротно важећим стандардима, а што је довело до повреде права осуђеног на здравствену заштиту.
Имајући у виду да штрајк глађу и/или жеђу може имате далекосежне последице по здравље штрајкача, и да у крајњој линији може довести и до фаталног исхода, свакодневни лекарски прегледи осуђеног лица које је објавило штрајк су обавеза лекара која не сме да се занемари, а пасивно поступање лекара у тим ситуацијама представља кршење законом прописане обавезе лекара, медицинске етике, а одраз је и лоше управе.  Да би лекар био у могућности да се благовремено и на адекватан начин стара о здрављу осуђеног који штрајкује глађу и/или жеђу неопходно је да га сваког дана прегледа, јер је само на тај начин лекар у прилици да утврди да ли се штрајкачево здравствено стање погоршало и да ли је због исцрпљености постао неспособан за расуђивање, односно да ли је његов живот угрожен. Имајући у виду наведено Заштитник грађана је Казнено-поправном заводу у Пожаревцу-Забели упутио препоруку да лекари тог Завода, у будућем раду, свакодневно прегледају осуђеног који је објавио да штрајкује глађу и/или жеђу (одбија храну и/или воду).
Заштитник грађана сматра да је у најбољем интересу по здравље осуђеног лица, али и у складу са принципима добре управе и медицинске етике да, осуђеног који је објавио да штрајкује глађу и/или жеђу и који не жели да буде одведен на преглед лекара у амбуланту Службе за здравствену заштиту Завода, лекар обиђе у просторији-спаваоници у којој штрајкује и понуди му преглед. С тим у вези, Заштитник грађана сматра и да је потребно да лекар, уколико осуђени одбије понуђени преглед, сачини о томе службену белешку, уложи је у здравствени картон осуђеног и у исти, без одлагања, упише чињеницу о одбијању. 
На крају, у циљу унапређења рада контролисаног органа и спречавања сличних пропуста у будућности, Заштитник грађана сматра да је потребно и да Управа за извршење кривичних санкција са садржином ове препоруке упозна све установе за извршење кривичних санкција, због чега је контролисаном органу и упутио посебну препоруку у том погледу. С тим у вези, Заштитник грађана подсећа на напред наведену Препоруку дел. бр. 29365 од 13. јануара 2012. године коју је упутио Окружном затвору у Панчеву након што је утврдио да је тај Завод начинио пропуст у раду, на штету осуђеног који је штрајковао глађу, који се огледа у повреди права осуђеног на свакодневне прегледе од стране лекара током трајања објављеног штрајка глађу, као и на акт Управе за извршење кривичних санкција број 021-01-00023/2012-05 од 10. децембра 2012. године којим је Заштитник грађана обавештен да је Управа сагласна са упућеним препорукама с обзиром да су исте у складу са, Законом о извршењу кривичних санкција, утврђеним обавезама Службе за здравствену заштиту завода у ситуацијама када осуђена лица одбијају храну или воду.
На основу свих чињеница, Заштитник грађана је утврдио недостатак у законитости и правилности рада Управе за извршење кривичних санкција, Казнено-поправног завода у Пожаревцу-Забели на штету осуђеног Ђ. Б. и сагласно члану 31. ставу 2. Закона, упутио препоруке ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

